**LIETUVOS RESPUBLIKOS SEIMAS**

**REZOLIUCIJA**

**DĖL RUSIJOS FEDERACIJOS IR BALTARUSIJOS RESPUBLIKOS NARYSTĖS Jungtinių Tautų švietimo, mokslo ir kultūros organizacijoje**

2022 m. kovo 22 d.

Vilnius

Lietuvos Respublikos Seimas,

*atsižvelgdamas* į tai, kad Rusijos Federacijos karas prieš nepriklausomą Ukrainą yra šiurkštus tarptautinės teisės ir Jungtinių Tautų Chartijos principų pažeidimas, kuris kelia grėsmę Europos ir pasaulio saugumui bei stabilumui, prieštarauja Jungtinių Tautų švietimo, mokslo ir kultūros organizacijos ([toliau](http://www.unesco.org/)– [UNESCO](http://www.unesco.org/)) misijai ir vertybėms bei kenkia tarptautinės bendruomenės pastangoms kurti taikos kultūrą;

*primindamas*, kad [UNESCO](http://www.unesco.org/) tikslas yra prisidėti prie taikos ir saugumo, skatinant tautų bendradarbiavimą švietimo, mokslo ir kultūros srityse, siekiant gerbti teisingumą, teisinės valstybės principus, žmogaus teises ir pagrindines laisves, nepaisant skirtingos rasės, lyties, kalbos ar religijos, kaip tai patvirtinta Jungtinių Tautų Chartijoje;

*pažymėdamas*, kad kultūros paveldo, švietimo, mokslo ir kultūros institucijų naikinimas yra karo nusikaltimai, o Ukrainos kultūros vertybių naikinimas reiškia žalą visos žmonijos kultūros paveldui;

*pritardamas* 2022 m. kovo 15 d. UNESCO Vykdomosios tarybos 7-ojoje specialiojoje sesijoje priimtai rezoliucijai „Dabartinė padėtis Ukrainoje visais UNESCO mandato aspektais“;

*pabrėždamas,* kad Rusijos Federacijos ir jos bendrininkės Baltarusijos Respublikos kariniai veiksmai prieš Ukrainą daro neįmanomą šių šalių narystę Jungtinių Tautų Organizacijoje ir UNESCO,

**ragina** laikytis tvirtos, UNESCO vertybes atspindinčios pozicijos dėl padėties Ukrainoje ir neperžengiant savo įgaliojimų ribų imtis veiksmų prieš visus Rusijos Federacijos ir Baltarusijos Respublikos vykdomus pažeidimus;

**kviečia** kovoti su Rusijos Federacijos skleidžiama dezinformacija ir skatinti laisvą, nepriklausomą ir nešališką žiniasklaidą kaip vieną iš svarbiausių demokratijos pagrindų;

**ragina** užtikrinti Ukrainos švietimo, mokslo sričių atstovų, menininkų, kultūros darbuotojų saugumą ir jų saviraiškos laisvę;

**skatina** vykdyti Ukrainos kultūros vertybėms bei švietimo ir mokslo infrastruktūrai padarytos žalos stebėseną ir remti Ukrainos švietimo, kultūros bei mokslo sektorių atgaivinimo procesus;

**ragina** sustabdyti Rusijos Federacijos ir Baltarusijos Respublikos dalyvavimą UNESCO komitetuose, tarpvyriausybinėse tarybose ir programose kultūros, švietimo, mokslo ir informacijos politikos srityse.